I den danske tid hørte kommunen under Hanved Sogn (Vis Herred) og delvis i Oversø Sogn (Ugle Herred).  Hanved bliver første gang nævnt i 1231. Navnet er sammensat af Han, der er afledt af personnavnet Hanno, som var en dansk ridder og ved, der betyder skov. Bynavnet betyder altså Hannos skov. Hanved, Hørup, Timmersig, Ellund og Gottrupelle hørte under den danske konge, mens Hyllerup hørte under den slesvigske biskop .  Byens kirke blev bygget i 1100-tallet i valdemarstiden i romansk stil. Kirken var en af de første kirker, der er bygget i det daværende Sønderjylland. Tårnet kom til o. 1500. Ved en brand i 1882 nedbrændte størstedelen af kirken, men den blev efterfølgende genopbygget og genindviet i 1884. Kirkekskibets vestlige hjørne stammer endnu fra den forhenværende kirke. Hanved er i dag sæde for amstforvaltningen og har både dansk og tysk skole.  Byen er i dag mest kendt i sammenhæng med håndboldgruppen SG Flensburg-Handewitt. Selvom klubben har nu hjemmebane i den nye Flens-Arena i Flensborg, var Hanveds Wikingerhalle fra 1975 skueplads for mange bundesliga-kampe op til 1995. Wikingerhalle har en kapacitet på 2000 sidde- og ståpladser. Den er nu hjemmebane for klubbens andenhold og mange ungdomshold.  Flag Kommunens flag er afledt af kommunevåbenet. Den sønderjyske løve symboliserer Slesvig og relationen til Danmark. Den ottekantede egekrans står for kommunenes otte bydele. De slesvigske farver gul og blå henviser ligesom løven til Slesvig eller Sønderjylland. Grøn og guld er afledt af Jaruplund-Veddings gamle våben.